Σχέδιο μαθήματος

ΤΙΤΛΟΣ ΜΑΘΗΜΑΤΟΣ:

# ΓΝΩΡΙΜΙΑ ΜΕ ΤΑ ΚΥΡΙΟΤΕΡΑ ΡΕΥΜΑΤΑ ΤΕΧΝΗΣ

# (Βυζάντιο, Αναγέννηση, Ιμπρεσιονισμός, Εξπρεσιονισμός, Συμβολισμός, Κυβισμός, Σουρεαλισμός, Αφηρημένη Τέχνη)

Ώρες που διατίθενται: 8 διδακτικές ώρες

Λογισμικό που χρησιμοποιείται: - Λογισμικό «<art-styles.swf>» (αρχείο flash)

- Λογισμικό «<miro.swf>» (αρχείο flash)

- Πρόγραμμα παρουσιάσεων



Ηλικία: 9-12 χρονών (Δ’ – ΣΤ’ Δημοτικού)

Πηγές (για τον εκπαιδευτικό)

ΒΙΒΛΙΑ:

* Λάουρα Τσάπμαν (1993), *Η διδακτική της τέχνης*, εκδόσεις Νεφέλη, Αθήνα
* Όλγα Κοζάκου-Τσιάρα (1997), *Εισαγωγή στην εικαστική γλώσσα*, εκδόσεις Gutenberg, Αθήνα

ΔΙΑΔΙΚΤΥΟ:

(στην ελληνική γλώσσα)

* <http://www.yannisstavrou.gr/greekpainters-g3.htm> Σύγχρονοι ζωγράφοι - σύγχρονη Ελληνική ζωγραφική (Υπάρχουν και δείγματα των έργων των ζωγράφων οι οποίοι αναφέρονται)
* <http://el.wikipedia.org/> και μετά επιλέγετε από το Θεματικός κατάλογος Ζωγραφική (Ανήκει στην κατηγορία Πολιτισμός & Τέχνες), αφηρημένη τέχνη κ.λπ.
* <http://www.matia.gr/7/73/7304/index.html> Σύντομη αναφορά σε ζωγράφους.
* <http://www.peri-grafis.com/texts2.php?catid=12> Πινακοθήκη

(στην αγγλική γλώσσα)

Δικτυακός τόπος του Πανεπιστημίου της Βόρειας Καλιφόρνιας των ΗΠΑ (Uuniversity of Southern California):

* <http://www.usc.edu/schools/annenberg/asc/projects/comm544/library/styles/index.html> Βιβλιοθήκη έργων ταξινομημένων σύμφωνα με το ρεύμα τέχνης στο οποίο κατατάσσονται.
* <http://www.usc.edu/schools/annenberg/asc/projects/comm544/library/artists/index.html> Βιβλιοθήκη έργων ταξινομημένων με αλφαβητική σειρά του επωνύμου του καλλιτέχνη (στα Αγγλικά)
* <http://www.usc.edu/schools/annenberg/asc/projects/comm544/library/years/index.html> Βιβλιοθήκη έργων, ταξινομημένων χρονολογικά.
* <http://www.usc.edu/schools/annenberg/asc/projects/comm544/library/titles/index.html> Βιβλιοθήκη έργων, ταξινομημένων με αλφαβητική σειρά του τίτλου του έργου.
* <http://www.usc.edu/schools/annenberg/asc/projects/comm544/library/mediums/index.html> Βιβλιοθήκη έργων ταξινομημένων, με αλφαβητική σειρά του υλικού που χρησιμοποιήθηκε για τη δημιουργία του έργου.
* <http://www.tate.org.uk/servlet/ArtistA2Z?cgroupid=999999961> Αλφαβητικός κατάλογος καλλιτεχνών με λίγα βιογραφικά στοιχεία και χαρακτηριστικά έργα τους.

Στους παραπάνω δικτυακούς τόπους υπάρχει η ταυτότητα του κάθε έργου, και μπορεί να μεγεθυνθεί.

* <http://www.usc.edu/schools/annenberg/asc/projects/comm544/library/styles/PopArt.html>
* <http://www.artcyclopedia.com/>
* <http://www.artcyclopedia.com/scripts/glossary.html>
* <http://www.artcyclopedia.com/scripts/glossary-art-a.html> Γλωσσάρι όρων «Καλών Τεχνών»
* <http://www.artcyclopedia.com/history/expressionism.html> Εξπρεσιονισμός (Χρονολογικός πίνακας εμφάνισης των ζωγράφων. Από ένα έργο του ζωγράφου υπάρχει σύνδεσμος σε άλλο δικτυακό τόπο που είναι συγχρόνως και πωλητήριο αφισών και πόστερ. Καλό θα ήταν ο εκπαιδευτικός να το έχει υπόψη του.)
* <http://www.impressionism.org/>
* <http://www.artcyclopedia.com/history/symbolism.html>
* <http://www.artcyclopedia.com/history/byzantine.html>
* <http://www.artcyclopedia.com/history/surrealism.html> <http://www.engonopoulos.gr/_homeEL/painting.html>
* <http://www.artlex.com/ArtLex/c/cubism.html>
* <http://www.artcyclopedia.com/artists/women.html> Γυναίκες καλλιτέχνες

WebMuseum

* <http://worldimages.sjsu.edu/kiosk/artstyles.htm> Συλλογή έργων ομαδοποιημένων σε ρεύματα τέχνης
* <http://www.southern.net/wm/paint/glo/> Glossary of Painting styles, Γλωσσάρι ρευμάτων τέχνης
* <http://www.southern.net/wm/paint/auth/> Artist index, Αλφαβητικός κατάλογος ζωγράφων που οδηγεί σε ιστοσελίδες με έργα τους.
* <http://www.southern.net/wm/paint/> Περιεχόμενα ιστότοπου
* <http://www.wga.hu/index1.html> Web Gallery of Art
* <http://dir.yahoo.com/Arts/Art_History/Periods_and_Movements/> Θεματικός κατάλογος της πύλης yahoo με εξωτερικούς συνδέσμους σε άλλους δικτυακούς τόπους σχετικούς με το λήμμα.
* <http://dmoz.org/Arts/Art_History/Periods_and_Movements/> Θεματικός κατάλογος με σχολιασμένους εξωτερικούς συνδέσμους σε άλλους δικτυακούς τόπους σχετικούς με το λήμμα
* <http://max.mmlc.northwestern.edu/~mdenner/Drama/visualarts/visart.htm> Visual Art: Movements and Schools
* <http://www.artlex.com/> Art Dictionary
* <http://www.ibiblio.org/wm/paint/glo/> Γλωσσάρι για «Art periods»
* <http://arthistory.heindorffhus.dk/frame-ArtstyleListing.htm> Listing of Art Styles as per timeline
* <http://arthistory.heindorffhus.dk/index.html> Art History on Stamps
* <http://library.thinkquest.org/J001159/artstyle.htm> Styles of Art
* <http://library.thinkquest.org/J002045F/art_styles.htm> (Λίγα λόγια και έργα για Ποπ άρτ, κυβισμό, σουρεαλισμό και ιμπρεσιονισμό)
* <http://www.daligallery.com/> Δικτυακός τόπος για τον Νταλί

**ΕΠΙΛΟΓΗ ΘΕΜΑΤΟΣ - ΣΥΝΟΠΤΙΚΗ ΘΕΩΡΙΑ** (για τον εκπαιδευτικό)

Οι αντιληπτικές ικανότητες και η ευαίσθητη απόκριση είναι ουσιώδεις παράγοντες στη διαδικασία δημιουργίας οπτικά εκφραστικών μορφών. Ωστόσο η εμπειρία της τέχνης δεν περιορίζεται στη δημιουργία έργων η εμπειρία αυτή μπορεί να προκύψει από το να βλέπουμε, να ερμηνεύουμε και να κρίνουμε ένα ευρύ φάσμα αντικειμένων και συμβάντων. Μπορούμε να κάνουμε πιο ζωντανή την επαφή των παιδιών με τα έργα τέχνης, αν αναπτύξουμε την προσδοκία τους, την περιέργειά τους και την ενεργητική συμμετοχή τους όταν βλέπουν τέχνη.

Για να διδάξουμε στα παιδιά πώς να βλέπουν τα έργα τέχνης, μπορούμε να χρησιμοποιήσουμε πολλές από τις μεθόδους με τις οποίες ενεργοποιούμε την απόκρισή τους στις *καθημερινές οπτικές εμπειρίες*. Και το πλαίσιο στο οποίο το παιδί μπορεί να καταλάβει τον τρόπο εργασίας του καλλιτέχνη είναι η ίδια η καλλιτεχνική εργασία του παιδιού. Μέσα που είναι εξίσου ουσιώδη για να αποκτήσουν τα παιδιά εμπειρία της καλλιτεχνικής κληρονομιάς, είναι η ζωντανή επίδειξη, το φιλμ, οι επιτόπιες επισκέψεις, οι θεματικά οργανωμένες συλλογές έργων τέχνης και η προσανατολισμένη συνάντηση με το ατομικό έργο τέχνης.

Ήδη από την πρώτη τάξη τα παιδιά έχουν την ικανότητα να συμμετέχουν πραγματικά σε ομαδικές συζητήσεις γύρω από τα έργα τέχνης, οι οποίες μπορούν να διαρκέσουν μισή ώρα ή και περισσότερο. Σε γενικές γραμμές, βασικοί παράγοντες μιας επιτυχημένης συζήτησης είναι:

1) να κεντρίσουμε την περιέργεια των παιδιών

2) να θέτουμε τις ερωτήσεις «Γιατί», «Πώς» και «Τι θα γινόταν αν»

3) να συνοψίζουμε όσα ανακαλύφθηκαν κατά τη συζήτηση

4) να επισημαίνουμε τους παραλληλισμούς ανάμεσα στις παρατηρήσεις των παιδιών πάνω στην εργασία και τις καθημερινές εμπειρίες τους

5) να επαινούμε τις έξυπνες παρατηρήσεις και να αποσαφηνίζουμε τις ασαφείς απαντήσεις

6) να παρέχουμε μέσα από τον τόνο της φωνής μας και το ρυθμό της συζήτησης ένα πρότυπο απόλαυσης, ανακάλυψης και έρευνας.

Οι συζητήσεις γύρω από τα έργα τέχνης είναι πολύ αποδοτικές, όταν έχουμε εισαγάγει με σαφήνεια τα παιδιά στις μεθόδους αντίληψης, ερμηνείας και κρίσης των έργων. Αρχικά, οι συζητήσεις που «ακολουθούν κανόνες»[[1]](#footnote-2) βοηθούν τα παιδιά αυτής της ηλικίας να συγκεντρώσουν την προσοχή τους στο περιεχόμενο και στο νόημα ενός έργου και τους διδάσκουν πώς να παρακολουθούν την πορεία του κάθε συνόλου ανακαλύψεων που έκαναν.

Κάντε ερωτήσεις που θα εστιάσουν την προσοχή των παιδιών στις **οπτικές ποιότητες** και θα ενθαρρύνουν την αισθητηριακή ταύτιση: Είναι μια ζεστή ή μια κρύα μέρα; Τι είναι αυτό που μας κάνει να το αναγνωρίσουμε; Είναι γεμάτος λακκούβες ο δρόμος ή είναι ομαλός; Πώς το καταλαβαίνουμε; Είναι τα ρούχα των ανθρώπων στενά και άβολα ή άνετα και φαρδιά; Είναι το βιβλίο καινούριο ή είναι πολύ χρησιμοποιημένο;

Κάντε ερωτήσεις που εφιστούν την προσοχή στο **μέσο**: Νομίζετε ότι πίεσε πολύ το μολύβι του εδώ ο καλλιτέχνης ή σχεδίασε ελαφρά; Τι συμβαίνει όταν πιέζει κανείς πολύ το μολύβι του; Μπορείτε να προσποιηθείτε ότι κρατάτε το πινέλο και βάζετε μια πινελιά όπως αυτή εδώ; Διακρίνετε καθόλου κίτρινο χρώμα σε αυτό το πράσινο δέντρο; Γιατί νομίζετε ότι το έβαλε εδώ ο καλλιτέχνης;

Ενώ κοιτάζετε έργα που αναπαριστούν ανθρώπινες μορφές, καλλιεργήστε την προσωπική ταύτιση με τη δραστηριότητα μέσα από την οποία υποτίθεται ότι δημιούργησε ο καλλιτέχνης τις γραμμές, τα χρώματα, τα σχήματα και την αίσθηση της κίνησης στο έργο. Ζητήστε από τα παιδιά να αναπαραστήσουν αυτές τις κινήσεις και να συσχετίσουν τη δραστηριότητα του με τις εμπειρίες από τη ζωή: «Ας πάρουμε ένα μεγάλο χοντρό πινέλο με κόκκινη μπογιά (φανταστικά). Είναι γεμάτο μπογιά; Είστε έτοιμοι; Ας το πιέσουμε έτσι, τώρα γρήγορα και με πίεση προς τα πλάγια, τώρα αργά και ελαφρά προς τα κάτω και ας το ανασύρουμε απαλά από τον πίνακα. Ωραία».

Συγκρίνετε ανάμεσα στις ποιότητες έργων και σχεδίων καλλιτεχνών και τις ποιότητες έργων των παιδιών: Έχετε φτιάξει ποτέ τέτοιο χρώμα; Φτιάξατε ποτέ στα σχέδια σας γραμμή σαν κι αυτή; Υπάρχει κάποιο αγαπημένο σας ζώο που θα θέλατε να το ζωγραφίσετε;

Οι συζητήσεις για ζωγραφικά έργα με τους μαθητές των μεσαίων και των τελευταίων τάξεων του δημοτικού θα πρέπει να προγραμματίζονται ώστε να ενθαρρύνουν τη θετική στάση απέναντι στη διεργασία της δημιουργικής και κριτικής σκέψης για την τέχνη.

Υπάρχουν τρεις βασικοί τρόποι για να μεταδίδουμε και να δεχόμαστε εικαστικά μηνύματα:

* Η **Αναπαράσταση** που είναι ο απλούστερος και αμεσότερος τρόπος εικαστικής έκφρασης. Ο καλλιτέχνης αναπαριστά το θέμα έτσι ακριβώς όπως το βλέπει και υπάρχει στον αντικειμενικό κόσμο. Η αναπαραστατική τέχνη γεννήθηκε από την ανάγκη του ανθρώπου να γνωρίσει το περιβάλλον του και να κατορθώσει να του επιβληθεί (να ξεπεράσει το φόβο του, να το ξορκίσει, να το υποτάξει) (Σπηλαιογραφίες). Αργότερα έγινε λατρευτική για να τιμήσει το/τους Θεό/ούς, τη φύση και τον άνθρωπο.
* Ο **Συμβολισμός** είναι ένας πιο σύνθετος τρόπος εικαστικής έκφρασης. Ο καλλιτέχνης αντλεί τα θέματά του / τα μηνύματά του από τον πλούσιο κόσμο των συμβόλων και των κωδίκων που ο ίδιος ο άνθρωπος δημιούργησε για να ερμηνεύσει και να κατανοήσει το περιβάλλον αλλά και το άγνωστο. Ο συμβολισμός είναι η μορφή έκφρασης που αρνείται να αποδεχτεί απλά την πραγματικότητα έτσι όπως είναι και ψάχνει να κατανοήσει τι κρύβεται πίσω από αυτήν.
* Η **Αφαίρεση** είναι ο δυσκολότερος τρόπος εικαστικής έκφρασης. Ο καλλιτέχνης αποσπά την προσοχή του από τα εξωτερικά γνωρίσματα του κόσμου και στρέφεται στην αναζήτηση των βασικών οπτικών στοιχείων για να εκφράσει με αυτά το καθαρό αισθητικό του όραμα. Ο όρος έχει πια καθιερωθεί και χρησιμοποιείται για να εκφράσει ένα πλήθος κινημάτων και σχολών που αναπτύχθηκαν από τις αρχές το εικοστού αιώνα μέχρι τις μέρες μας.

Ο καθένας από τους παραπάνω τρόπους δεν συναντάται σχεδόν ποτέ αποκλειστικά μόνος σε ένα εικαστικό έργο. Αντίθετα βλέπουμε ανάμεσά τους μια σύνδεση και μια αλληλοεπικάλυψη. Αναπαραστατικά στοιχεία συναντάμε και στους άλλους τρόπους εικαστικής έκφρασης, αφαιρετική γραφή συναντάμε ήδη από τις σπηλαιογραφίες και τα κυκλαδικά ειδώλια. Τα συμβολικά στοιχεία και οι συμβολισμοί και όταν ακόμη ενυπάρχουν δεν γίνονται εύκολα αντιληπτά.

**ΔΙΔΑΚΤΙΚΟΙ ΣΤΟΧΟΙ**

Επιδιώκεται οι μαθητές:

* να γνωρίσουν τα κυριότερα ρεύματα τέχνης
* να γνωρίσουν τους σημαντικότερους καλλιτέχνες κάθε περιόδου
* να αναγνωρίζουν ζωγράφους και τεχνικές
* να κατατάσσουν τα έργα στις περιόδους που ανήκουν.

**ΔΙΔΑΚΤΙΚΗ ΠΟΡΕΙΑ**

**ΑΦΟΡΜΗΣΗ**

Ο/Η εκπαιδευτικός δείχνει στους μαθητές μερικά έργα από διαφορετικά ρεύματα τέχνης (μια βυζαντινή εικόνα, ένα τοπίο ιμπρεσιονιστή ζωγράφου, ένα σουρεαλιστικό και ένα κυβιστικό έργο) και ζητάει να τα σχολιάσουν.

 **ΠΑΡΟΥΣΙΑΣΗ**

Μετά την αφόρμηση, ο/η εκπαιδευτικός κάνει μια σύντομη προσέγγιση ορισμένων ρευμάτων τέχνης (κυρίως ζωγραφικής) με χρήση του λογισμικού <art-styles.swf> (αρχείο flash).

Κάθε ρεύμα τέχνης, με το οποίο θα ασχοληθούν, παρουσιάζεται στους μαθητές μέσα από αντιπροσωπευτικά έργα και μια σύντομη αφήγηση που το συνοδεύει.

Η παρουσίαση περιλαμβάνει την ακόλουθη αφήγηση:





ΡΕΥΜΑΤΑ ΤΕΧΝΗΣ

Η τέχνη και ο άνθρωπος προχωρούν μαζί από την προϊστορία μέχρι σήμερα Η τέχνη εμφανίζεται με διαφορετικές μορφές όπως ζωγραφική, γλυπτική, αρχιτεκτονική κλπ όμως σε όλες τις εκδηλώσεις της αυτό που υπάρχει πάνω απ’ όλα είναι η έμπνευση του ανθρώπου.

Σε κάθε ρεύμα τέχνης συναντάμε ποικιλία τεχνοτροπιών σπουδαία έργα από πολύ σημαντικούς καλλιτέχνες.

* Βυζαντινή τέχνη
* Αναγέννηση
* Ιμπρεσιονισμός
* Συμβολισμός
* Εξπρεσιονισμός
* Κυβισμός
* Σουρεαλισμός
* Αφηρημένη τέχνη

ΒΥΖΑΝΤΙΝΗ ΤΕΧΝΗ

Η βυζαντινή τέχνη είναι μια καθαρά θρησκευτική τέχνη και αναπτύχθηκε κάτω από την επίδραση των Βυζαντινών. Δείγματά της υπάρχουν στη Ραβένα της Ιταλίας, τα Βαλκάνια, τη Ρωσία και τη Μικρά Ασία. Περιλαμβάνει τοιχογραφίες, εικονογραφημένα χειρόγραφα, ζωγραφική σε ξύλο και κυρίως ψηφιδωτά. Πολύ σημαντική είναι και η βυζαντινή αρχιτεκτονική. Μεγαλειώδη δείγματα είναι οι βυζαντινές εκκλησίες (Αγ. Σοφία – Κωνσταντινούπολη).

ΑΝΑΓΕΝΝΗΣΗ

Η Αναγέννηση ξεκινά από την Ιταλία και αντλεί την έμπνευσή της από την αρχαία παράδοση. Στόχος της η αναζήτηση της ιδεώδους ομορφιάς. Κέντρο ενδιαφέροντος είναι ο άνθρωπος.

Η ζωγραφική της Αναγέννησης χαρακτηρίζεται, για την αγάπη της στην απόδοση του όγκου, της λεπτομέρειας, της προοπτικής, του φωτός. Γενικά διακρίνεται για την οξύτητα της παρατήρησης. Τα θέματα της ζωγραφικής και της γλυπτικής αντλούνται κυρίως από τη βίβλο, την ιστορία και τη μυθολογία, αλλά περιλαμβάνει και σκηνές της σύγχρονης ζωής, ιδιαίτερα το ανθρώπινο σώμα και μάλιστα γυμνό.

Στη διάρκεια της Αναγέννησης αναπτύσσεται και η Αρχιτεκτονική. Οι θόλοι των εκκλησιών είναι τώρα αληθινά έργα τέχνης. Αρχιτέκτονες: Αλμπερτι Μπρουνελέσκι, Ντονάτο Μπραμάντ

Ζωγράφοι: Φρα Αντζέλικο, Πιέρο ντελα Φραντσέσκα, Σάντρο Μποτιτσέλι, Λεονάρντο ντα Βίντσι, Ραφήλ Σάντι, Μπελίνι, Τζορτζόνε, Τσιτσάνο.

Γλύπτες: Ντονατέλο, Μιχαηλάγγελος

ΣΥΜΒΟΛΙΣΜΟΣ

Ο Συμβολισμός είναι η μορφή έκφρασης που αρνείται να αποδεχθεί την πραγματικότητα έτσι όπως είναι και ψάχνει να εννοήσει τι κρύβεται πίσω απ’ αυτήν. Έχει σχέση με την έμπνευση και τη διαίσθηση, το όνειρο αλλά και την ικανότητα του ανθρώπου να εκφράζεται με παραβολές και παρομοιώσεις. Το κίνημα του Συμβολισμού στα τέλη του 19ου αιώνα στο Παρίσι επιδιώκει να επαναφέρει στην τέχνη την ξεχασμένη για καιρό φαντασία. Οι Συμβολιστές επηρεασμένοι από τις θεωρίες για το υποσυνείδητο, τα όνειρα και τον εσωτερικό κόσμο ζωγραφίζουν θέματα με συμβολικό χαρακτήρα. Εκπρόσωποι του συμβολισμού είναι Μορίς Ντενίς, Οντιλόν Ρεντόν.

ΕΞΠΡΕΣΙΟΝΙΣΜΟΣ

Τον όρο «εξπρεσιονισμό» χρησιμοποιούμε πολύ συχνά για να χαρακτηρίσουμε την προσπάθεια έκφρασης έντονων συναισθημάτων ή ψυχικών καταστάσεων σε έργα τέχνης διαφόρων εποχών. Σαν κίνημα εκδηλώνεται και κορυφώνεται στη Γερμανία (ανάμεσα στην πρώτη και δεύτερη δεκαετία του 20ου αιώνα). Ο γερμανικός εξπρεσιονισμός διαμορφώνεται σε ένα συγκεκριμένο τρόπο έκφρασης παθιασμένων ψυχικών καταστάσεων. Ο γερμανικός εξπρεσιονισμός εκπροσωπείται από δύο ομάδες.

* Η «Γέφυρα» συγκεντρώνει καλλιτέχνες που ζωγραφίζουν παραμορφομένες φιγούρες και άλλες φόρμες με έντονα αντιθετικά χρώματα δίχως πλάσιμο, προοπτική ή ιδεαλισμό (Καρλ Σμιτ Ρότλουφ, Ερνστ, Λούτβιχ Κίρχνερ).
* Η άλλη ομάδα ο «Γαλάζιος καβαλάρης» με εκπροσώπους το Βασίλι Καντίνσκι και τον Φρανζ Μαρκ διαφέρει πολύ από την προηγούμενη γιατί τα έργα πραγματεύονται τη ζωγραφική πιο πλαστικά, πιο νοητικά συχνά με λυρισμό και χρησιμοποιούν το χρώμα και τις μορφές για να εκφράσουν ψυχική εγρήγορση.

ΚΥΒΙΣΜΟΣ

Ο κυβισμός είναι ένας καινούργιος τρόπος ζωγραφικής. Η φόρμα αποδίδεται με γεωμετρικούς όγκους και επίπεδα.

* Ο αναλυτικός κυβισμός (1910-1912) είναι η πρώτο φάση του κυβισμού και ονομάζεται έτσι γιατί αναλύει σχεδόν διαλύει τη φόρμα, το αντικείμενο, ένα πρόσωπο, μια νεκρή φύση για να ξαναφτιάξει ένα καινούργιο, μια νέα εικόνα. Ο Πικάσο είπε κάποτε «Ζωγραφίζω τα αντικείμενα όπως τα σκέφτομαι και όχι όπως τα βλέπω».
* Ο Συνθετικός κυβισμός (1912-1914) είναι το δεύτερο στάδιο και ονομάζεται έτσι γιατί ο καλλιτέχνης συνθέτει στη ζωγραφική επιφάνεια διάφορα στοιχεία. Σ’ αυτά τα έργα συναντάμε και υλικά όπως κομμάτια από εφημερίδες, περιοδικά, σχοινιά, κλωστές, ξύλα και άλλα.

Εκτός από τη ζωγραφική έχουμε και κυβιστική γλυπτική (Μπρακ, Πικάσο).

ΣΟΥΡΕΑΛΙΣΜΟΣ (ή ΥΠΕΡΡΕΑΛΙΣΜΟΣ)

Κίνημα που εγκαινιάστηκε το 1924 από τον Γάλλο Andre Breton ο οποίος επηρεάστηκε από τις θεωρίες του Σίγκμουντ Φρόυντ και την ψυχανάλυση. Οι σουρεαλιστές καλλιτέχνες στηρίζονται στο υποσυνείδητο στο όνειρο, στη φαντασίωση, στο παράλογο και παρανοϊκό.

Οι κύριοι εκπρόσωποι είναι:

* Τζιόρτζιο ντε Κίρικο (μεταφυσική ζωγραφική)
* Χουάν Μιρό
* Σαλβατόρ Νταλί
* Μαξ Ερνστ

ΑΦΑΙΡΕΣΗ

Η Αφαίρεση σαν τρόπος εικαστικής έκφρασης είναι η τέχνη χωρίς αναπαραστατικά στοιχεία και γεννήθηκε στην αρχή του 20ου αιώνα. Η Αφαίρεση έχει καθιερωθεί και εκφράζει ένα πλήθος κινήματα και σχολές. Υποστηρίχτηκαν θεωρητικά από τους Καντίνσκι και Μοντριάν οι οποίοι δημιούργησαν ένα σημαντικά εικαστικό έργο και άφησαν πολλούς συνεχιστές και υποστηρικτές.

ΣΥΓΧΡΟΝΗ ΤΕΧΝΗ

Ένα μεγάλο μέρος της τέχνης που δημιουργήθηκε τον 20ο και 21ο αιώνα χαρακτηρίζεται σύγχρονο και εκτός από ζωγραφική, σχέδιο και γλυπτική περιλαμβάνει και ταινίες, εγκαταστάσεις, παραστασιακή τέχνη (performance) και ψηφιακές εικόνες. Οι καλλιτέχνες συχνά πειραματίζονται με ασυνήθιστα υλικά όπως πούπουλα ή ανακυκλώσιμες συσκευασίες.

 Για τη μουσική επένδυση επιλέχτηκαν μουσικά κομμάτια από:

* τη Δεύτερη τζαζ σουίτα - δεύτερο βαλς του Σοστακόβιτς για την Εισαγωγή του θέματος
* το Κοντσέρτο Γκρόσο του Βιβάλντι για την Αναγέννηση
* ένα τραγούδι του Αντέα Βολενβάϊντερ για το Σουρεαλισμό και την Αφηρημένη τέχνη
* το πουλί της φωτιάς του Στραβίνσκι για το Συμβολισμό
* την ιεροτελεστία της άνοιξης του Στραβίνσκι για το Βυζάντιο
* τους Διαλόγους καρμελιτισών του Φράνσις Πουλένκ για τον Ιμπρεσιονισμό
* τη Δεύτερη συμφωνία του Γιάννη Χρήστου για τον Εξπρεσιονισμός και τη Σύγχρονη Τέχνη
* τη Συμφωνία για πιάνο και ορχήστρα Ιάννη Ξενάκη για τον Κυβισμό.

**ΔΡΑΣΤΗΡΙΟΤΗΤΕΣ ΓΙΑ ΤΟΥΣ ΜΑΘΗΤΕΣ**

1η ΔΡΑΣΤΗΡΙΟΤΗΤΑ  

**Αναγνωρίζω ρεύματα**

Δίνουμε μερικά χαρακτηριστικά έργα από διαφορετικά ρεύματα τέχνης.

Οι μαθητές βλέπουν έργα χαρακτηριστικά από κάθε περίοδο και να τα βάζουν σε μια σειρά ως προς το χρόνο δημιουργίας τους (όπως νομίζουν οι μαθητές).

Τα έργα τοποθετούνται στο σωστό χρόνο που δημιουργήθηκαν με τη βοήθεια του δασκάλου και δίνεται η ονομασία των ρευμάτων στα οποία ανήκουν.

2η ΔΡΑΣΤΗΡΙΟΤΗΤΑ   

**Τι σκεφτόταν ο ζωγράφος**

* Προφορική έκφραση προτιμήσεων, σκέψεων και απόψεων
* Συναισθηματική προσέγγιση έργων τέχνης.

Τι συναισθήματα προκαλούν τα έργα στο θεατή; Πώς μπορεί να αισθανόταν ο ζωγράφος όταν ζωγράφιζε το έργο; Ποιες μπορεί να ήταν οι σκέψεις του;

3η ΔΡΑΣΤΗΡΙΟΤΗΤΑ    

**Ζωγραφίζω επηρεασμένος από …**

Οι μαθητές παρατηρούν έργα ζωγράφων (π.χ. Σεζάν, Ρενουάρ) με θέμα τα φρούτα και ζωγραφίζουν φρούτα.

4η ΔΡΑΣΤΗΡΙΟΤΗΤΑ   

**Πουαντιλισμός[[2]](#footnote-3) και pixel**

Οι μαθητές ζωγραφίζουν με έμπνευση από κάποια τεχνοτροπία (π.χ. πουαντιλισμός, κυβισμός κ.λπ.). Μελετούν έργα που θα επιλέξει ο δάσκαλος, τα παρατηρούν αρκετή ώρα και στη συνέχεια σχεδιάζουν ένα έργο μιμούμενοι την τεχνοτροπία, στην οποία ανήκουν τα έργα, στο χαρτί ή και στο υπολογιστή.

Σημείωση:

Από το <http://www.focusmag.gr/articles/printable-article.rx?aid=218088> διαβάζουμε:

Στον κόσμο της ηλεκτρονικής, ο απόγονος του σημείου είναι το pixel, βασικό στοιχείο οποιασδήποτε ψηφιογραφικής εικόνας στην οθόνη του υπολογιστή. Κι αυτό όμως έχει καθορισμένες διαστάσεις, συνεπώς δεν είναι σημείο με τη μαθηματική έννοια. Μπορούμε να το διαπιστώσουμε αν μεγεθύνουμε μια εικόνα χαμηλής ανάλυσης. Βαθμιαία αποσυντίθεται και καταλήγει σ’ ένα σύνολο από τετραγωνάκια (pixel) έχοντας χάσει προηγουμένως κάθε λεπτομέρεια. Το παιχνίδι της σύνθεσης και της ανασύνθεσης μοιάζει με τον πουαντιγισμό, από τη λέξη «πουά», που στα γαλλικά σημαίνει τελεία. Πρόκειται για εικαστική τεχνική την οποία επινόησε ο ζωγράφος Ζορζ Σερά στα τέλη του 19ου αιώνα. Οι πουαντιγιστές δημιουργούσαν πίνακες παρατάσσοντας χιλιάδες σημεία-τελείες διαφορετικών χρωμάτων, αντί να ανακατεύουν τα χρώματα στην παλέτα τους. Αν τα κοιτάξουμε από απόσταση τα έργα φαίνονται ομοιόμορφα, με μια εικόνα με σαφή σχήματα και χρωματικές αποχρώσεις. Σήμερα ο πουαντιγισμός έχει διέλθει και στην τέχνη της φωτογραφίας. Τυπώνονται τεράστιες αφίσες με τοπία ή πορτρέτα που απαρτίζονται από χιλιάδες μικρές φωτογραφίες ανόμοιες μεταξύ τους.

5η ΔΡΑΣΤΗΡΙΟΤΗΤΑ  

**Μιμούμενοι τεχνοτροπίες**

Οι μαθητές ζωγραφίζουν με έμπνευση από κάποια τεχνοτροπία (π.χ. κυβισμός, πουαντιλισμός κ.λπ.). Μελετούν ένα έργο (ή και μια φωτογραφία) που θα επιλέξει ο δάσκαλος και στη συνέχεια σχεδιάζουν το ίδιο έργο, στο χαρτί ή και στο υπολογιστή, μιμούμενοι διαφορετικές τεχνοτροπίες.

6η ΔΡΑΣΤΗΡΙΟΤΗΤΑ 

**Παράξενα ανθρωπάκια**

* Οι μαθητές δημιουργούν παραλλαγές στα «ανθρωπάκια» που σχεδίασαν μεγάλοι ζωγράφοι με σχήματα και γραμμές.
* Οι μαθητές ονομάζουν τα ανθρωπάκια τους με βάση τα χαρακτηριστικά τους.

7η ΔΡΑΣΤΗΡΙΟΤΗΤΑ  

**Γράφω μια ιστορία με αφορμή ένα πίνακα**

Από τους δικτυακούς τόπους:

* <http://www.yannisstavrou.gr/greekpainters-g3.htm> και
* <http://www.yannisstavrou.gr/greekpainters-g.htm> εντοπίστε ένα έργο ενός Έλληνα ζωγράφου και δημιουργήστε μια σύντομη ιστορία με βάση αυτόν.

8η ΔΡΑΣΤΗΡΙΟΤΗΤΑ  

**Ποιός το ζωγράφισε;**

Οι μαθητές παρατηρούν έργα ζωγράφων και εντοπίζουν το έργο του καθένα με βάση τα ιδιαίτερα χαρακτηριστικά της τεχνοτροπίας του.

**ΣΧΟΛΙΟ ΠΡΟΣ ΤΟΝ ΕΚΠΑΙΔΕΥΤΙΚΟ**

Από τις παραπάνω δραστηριότητες μπορεί να επιλέξει όποιες θέλει και με όποια σειρά θεωρεί καλύτερη. Σε αυτό το εκπαιδευτικό σενάριο οι μαθητές έρχονται σε επαφή με κάποια βασικά ρεύματα τέχνης συγκροτημένα. Δεν είναι απαραίτητο να ασχοληθούν με όλα.

1. Μέθοδοι: Επαγωγική, Παραγωγική, Ενσυναισθητική, Αλληλεπιδρασιακή [↑](#footnote-ref-2)
2. ή **Πουαντιγισμός** [↑](#footnote-ref-3)